

**Dobrodošli na 10. Regionalnu konferenciju edukatora i edukatorica!**

Svakog avgusta/kolovoza tokom proteklih 9 godina, na hiljade profesionalaca iz oblasti odgoja i obrazovanja iz cijelog regiona, susretalo se kako bi razmjenjivali svoje ideje, učili, inspirisali se, dijelili zajedničke nade i brige, družili se i zabavljali. Susreti na konferenciji izrodili su mnogobrojna prijateljstva, potakli profesionalnu saradnju i razmjenu, obogatili nastavnu praksu i davali svima nama podsticaj da se nastavimo zajednički boriti za dobro obrazovanje.

Tokom protekle godine Zajednici inovativnih nastavnika, zvanično formiranoj na 9. Konferenciji u Konjicu, pridružilo se više od 1000 profesionalaca, a još hiljade je podržalo naše nastojanje da zajednički doprinesemo razvoju nastavničke profesije, osiguramo da se glas nastavnika čije i poštuje, a obrazovanje postane vrijednost i prioritet u društvu.

I ovogodišnja, 10. po redu Regionalna konferencija edukatora/ica biće mjesto susreta zajednice inovativnih i posvećenih nastavnika, „mjesto gdje se spajaju ljudi i rađaju ideje, kako bismo zajednički gradili dobro obrazovanje i čuvali radost djetinjstva za svako dijete“

Konferencija ima tri teme povezane sa tri najvažnije oblasti djelovanja zajednice:

1. Uzajamno učenje i razmjena najboljih praksi
2. Promocija i unapređenje nastavničke profesije
3. Razvoj partnerstva radi zagovaranja za kvalitetno obrazovanje

**1**

Uzajamno učenje i razmjena najboljih praksi

Predstavite svoje inovativne i kreativne ideje, svoje dileme i pitanja, svoje ostvarene rezultate i ciljeve:

* Organizujte ili učestvujte u radionicama u trajanju od 45'
* Pripremite ili prisustvujte prezentacijama u trajanju od 20'
* Upoznajte prakse nominovanih pretočene u radionice i predstavljene u Katalogu programa obuke. Uspostavite kontakt i dogovorite radionicu u vašem gradu ili školi.
* Saznajte nešto o novim školama – Školi mišljenja i Školi vrijednosti
* Upoznajte se sa prilikama da doprinesete ili učestvujete u programima profesionalne razmjene i učenja u Zajednici

Predložite kako možemo zajednički doprinijeti daljem razvoju i promociji nastavničke profesije:

**2**

Promocija i unapređenje nastavničke profesije

* Saznajte nešto više o Standardima za nastavničku profesiju i kako se oni mogu koristiti za profesionalni razvoj
* Nabavite svoj primjerak Portfolija sa instrumentima za samoprocjenu
* Naučite kako da uspostavite Zajednicu za učenje u vašoj školi
* Pogledajte videa sa pobjedničkim praksama iz 2017. godine
* Informišite se o tome kako se možete prijaviti za nagradu u 2018. godini
* Nabavite svoj primjerak majice sa natpisom
* Saznajte kako još možete doprinijeti razvoju profesije kroz Zajednicu

Obrazovanje je odgovornost cijelog društva. Kako bismo ga unapređivali potrebno je da stvaramo savezništva i partnerstva sa roditeljima, zajednicom, različitim profesionalcima i organizacijama.

**3**

Razvoj partnerstva radi zagovaranja za kvalitetno obrazovanje

* Učetvujte u istraživanju – anketirajte građane o tome šta misle o nastavnicima i obrazovanju
* Pripremite radionicu za djecu u parku u centru Sarajeva
* „Kafa sa nastavnicima“ – budite taj nastavnika/ca
* Posjetite obrazovne i kulturne institucije u Sarajevu i uspostavite saradnju.
* Učestvujte na otvorenom panelu o obrazovanju
* Saznajte više o Obrazovnim forumima, Sajmu obrazovanja i drugim prilikama da promovišemo dobro obrazovanje